„1946 г. август месец ми открадна враг человек сиренето от гробницата 10 килограма Господ да го прости и вразумее такъв заблуден и болен нещастен человек.

На 23 септември стар стил 1947 г. ми откраднаха 1 кошер пчели и ги удавили в Лома и им взели меда а рамките и кошера оставили на брега на разхвърляни от врагове человеци нека господ да им заплати за тяхното дело демонско и подадох още него ден заявление да излезе комисия, но никой не се яви от комисията да направят оглед на кражбата писах аз монах Хрисант многострадалния

На 24 ноември 1947 г. стар стил ми откраднаха 1 риза памучна опрана беше закачена горе при пчелините за да съхне в събота в неделя отидох на черква връщам се ризата я няма от мястото и госпид да го прости и разумее такава заблудена демонска душа…“

Кайсии, круши, ябълки, сливи, лози, акации, тополи и цветни храсти сади той още в 1937 г. като дълбае каменливата пръст и носи чиста почва от друго място, прекопава и полива овошките – „когато дъжд няма, те са гледани като деца от своята си майка“, пише Хрисант.

И по-нататък, през 1947:

„…на 13 октомврия стар стил посадих две смокини, една черница и една лоза за благолепието на манастирчето и за доброто на болгарското народа…

… на 19 октомрвия стар стил посадих един бряст… за слава божия…и за доброто на болгарского народа…

… на 20 ноемврия стар стил посадих три круши и две дюли за украса на светинята…монастирчето, аз грешния монах Хри-сант…“

С каква радост, като истински стопанин, загрижен за своите сеитби, той отбелязва „хубавите“ години:

„1951, 26 март стар стил… и времето беше хубаво, слънчево, тихо, весело, всичко цъфнало и се раззеленило. Такава пролет ранна, незапомнена, плодородна, радостна…

Бележка от 1951 г., каква е била годината. Лека, мека беше есента, лека, мека беше и зимата, лека, мека беше пролетта, голямо, силно плодородие, не съм запомнил такава година в своя земен живот, и смокинята не измръзна и роди по-рано смокини…

1952, 28 януари… за да се знае и помни… хубав, мек, дребен и тих сняг валя 24 часа, без да престане, и затисна земята навсякъде добре, и на баири, и на долини, и на равнини, и на канари – значи благодатен сняг, за берекет…

С изострени сетива и будно съзнание той описвал и небесните „знамения“. Небето над него било чисто, светилата вървели по своя си път и той ги е познавал добре, за да отбележи сред тях една непозната, опашата звезда на 16 април 1957г. . „от небето на запад вечерно време в 4 часа след пладне излезе голяма силна светлина, а времето беше мъгливо, а светлината премина мъглите…““